
[bookmark: _am06r2xpp6vs]LOOMEPÖÖRE
[bookmark: _553n05iqchkc]Video 12: Tegevuskava

[bookmark: _idbtzoncxdtl]1. Millest siin videos juttu tuleb
Selles videos räägime tegevuskavast ja verstapostidest. See on äriplaani osa, mis näitab, kuidas sa oma idee päriselt käivitad, arendad, kasvatad ja viid tulemuseni. Vaatame, kuidas mõelda konkreetses ajaperspektiivis, kuidas seada mõõdetavaid eesmärke ning millal ja milleks võib vaja minna täiendavat finantseerimist.
[bookmark: _bntovsemuiqz]2. Miks on tegevuskava ja verstapostid oluline
Paljud äriplaanid jäävad liiga üldiseks: “teeme turundust”, “arendame toodet”, “kasvame”. Tegevuskava on koht, kus sa näitad, et sul on selge plaan: mis juhtub esimesena, mis järgmisena, mis ajaks ja mis on selle tulemus. Tegevuskava loob usaldust. See näitab, et sa oskad oma ideed juhtida, riske näha ja tööd etappideks jagada.
[bookmark: _8hk8ulkutr27]3. Mis on tegevuskava ja mis on verstapost
Tegevuskava on loetelu tegevustest, mis viivad sind eesmärgini.
Verstapost on konkreetne tulemus, mis näitab, et oled ühe etapi lõpetanud ja valmis edasi liikuma.
“Teeme turundust” on tegevus. “Saame 100 uut huvilist ja 10 ostu” on verstapost. Verstapost peab olema mõõdetav ja ajaga seotud.
[bookmark: _m8ae0eez8um]4. Kuidas tegevuskava koostada
[bookmark: _498tfnglf92h]4.1 Mõtle läbi ajavaade
Vali endale sobiv ajajoon, näiteks 1 kuu, 3 kuud, 6 kuud, 1 aasta, 1,5 aastat ja 2 aastat. See ajajoon aitab sul vältida kahte tüüpilist viga: liiga optimistlikku plaani ja lõputut venitamist.
Hea lähenemine on jagada teekond neljaks etapiks:
· käivitamine: mis peab valmis olema, et alustada,
· arendamine: mis peab paremaks saama, et väärtus kasvaks,
· kasvamine: kuidas müük hakkab korduma ja mahud suurenevad,
· kinnistamine: kuidas tekib stabiilsem tulu ja toimivad protsessid.
[bookmark: _n42nptqx2x6b]4.2 Pane paika võtmetegevused ja sõltuvused
Kõik tegevused ei saa toimuda isoleeritult. Näiteks müüki ei saa kasvatada, kui pakkumine pole arusaadav või tootmine ei jõua järgi.
Seepärast küsi iga suure sammu kohta:
· millest see sõltub,
· mis peab enne valmis olema,
· kes selle eest vastutab. 
[bookmark: _gr6aa999ya3p]4.3 Seosta tegevuskava rahastusega
Tegevuskava peab näitama ka seda, millal on vaja ressursse juurde. Mõnes etapis saab teha palju oma jõuga. Teises etapis tekib vajadus täiendava rahastuse järele, näiteks:
· tootmise või teenuse mahu kasvatamiseks,
· seadmete või ruumi jaoks,
· tarkvara või platvormi arendamiseks,
· turunduse käivitamiseks suuremas mahus,
· meeskonna täiendamiseks.
Äriplaanis on oluline selgelt öelda: millal rahastust vajad, millises suurusjärgus, milleks ja mis peab selle raha eest valmis saama.
[bookmark: _p8l9hsycy2i5]4.4 Lisa mõõdikud: mida ja kuidas sa mõõdad
Tegevuskava ei ole ainult tegevused, vaid ka mõõdetav tulemus. Mõõdikud võivad olla näiteks:
· müügitulu,
· kasutajate arv,
· kasumlikkus,
· partnerite arv,
· tootmismaht,
· osalejate arv (kui tegu on sündmuste või programmidega).
Mõõdikud on sinu “kasvuprognoosi” praktiline osa: kus soovid olla teatud aja pärast ja kuidas sa seda tõestad.
[bookmark: _scn8528jqesf]5. Tööriistad tegevuskava koostamiseks
[bookmark: _mzj7e8p9sk5g]5.1 Teekaart ja Gantti graafik
Teekaart on lihtne ajajoon, kuhu paned verstapostid ja suuremad tegevused. See on hea, sest seda on lihtne ühe pilguga mõista.
Kui sul on palju sõltuvusi ja paralleelseid tegevusi, on Gantti graafik veel parem. Gantti aitab näha:
· mis tegevused jooksevad paralleelselt,
· mis tegevused sõltuvad teistest,
· kus on kitsaskohad ja ajakriitilised etapid.
Soovitus: alusta teekaardiga. Kui pilt läheb liiga keeruliseks, tee Gantti versioon juurde.
[bookmark: _x5q4z5opv2dd]5.2 Tasakaalus tulemuskaart
Tasakaalus tulemuskaart aitab sul mitte mõelda ainult müügitulule, vaid näha arengut nelja vaate kaudu. Klassikaliselt on need:
· finantsvaade: tulu, kulud, kasumlikkus, rahavoog,
· klient: rahulolu, kordusost, soovitused,
· sisemised protsessid: kvaliteet, tootmise või teenuse sujuvus, tähtaegade pidamine,
· õppimine ja areng: meeskonna oskused, tööriistad, partnerlused, uued kompetentsid.
Iga vaate juurde pane kirja:
· 1–3 mõõdikut,
· peamised tegevused, mis aitavad neid mõõdikuid saavutada.
See annab tasakaalustatud plaani ja hoiab ära olukorra, kus teed ainult müüki, aga sisemine võimekus ei tule järele.
[bookmark: _9jk12rsemtc7]6. Viis soovitust, mis aitavad tegevuskava paremini teha
1. Pane plaan ajateljele, näiteks 1, 3, 6, 12, 18 ja 24 kuud.
2. Erista tegevus ja verstapost. Verstapost peab olema mõõdetav tulemus.
3. Seo iga verstapost vähemalt ühe mõõdikuga. Siis on selge, kas asi liigub õiges suunas.
4. Mõtle varakult rahastuse vajadusele: mis etapis on vaja täiendavaid investeeringuid ja kuidas need kaetakse.
5. Hoia plaan selge ja lühike.
[bookmark: _9kd2wdt8xq96]7. Kokkuvõte
Selles videos rääkisime, et tegevuskava ja verstapostid näitavad, kuidas sa viid oma idee käivitamisest tulemuseni. Hea tegevuskava on ajastatud, mõõdetav ja seob tegevused, verstapostid ning vajadusel rahastuse. Teekaart või Gantti graafik aitab sul plaani ajateljele panna ning tasakaalus tulemuskaart aitab hoida fookuse neljal vaatel: finantsid, klient, protsessid ning õppimine ja areng.

